2 Melaetsa ya katlholo e Jeremia a neng a tlile go e bolela e ne e tlile go tsosa kganetso. Ka gone, Modimo o ne a mo nonotsha go ipaakanyetsa se se neng se larile kwa pele. (Jeremia 1:8-10) Ka sekai, moporofeti yono o ne a tiisiwa mooko ke mafoko ano: “Ba tlaa tlhabana nao; mme ga ba ketla ba go fenya; gonne ke na nao, go bua Jehofa, go go golola.” (Jeremia 1:19) Go lwa le Jeremia go ne go tla kaya go lwa le Modimo. Gompieno, Jehofa o na le setlhopha sa batlhanka ba sekabaporofeti, ba tiro ya bone e tshwanang le ya ga Jeremia. Ba bolela lefoko la Modimo la boporofeti ka bopelokgale jaaka ene. Mme molaetsa ono o ama batho botlhe le ditšhaba tsotlhe, e ka ne e le ka tsela e e itumedisang kana e e sa itumediseng, go ikaegile ka tsela e ba o tsibogelang ka yone. Fela jaaka mo motlheng wa ga Jeremia, go na le batho ba ba tlhabanang le Modimo ka go nna kgatlhanong le batlhanka ba gagwe le ditiro tsa bone tse ba di abetsweng ke Modimo.